Janko Slavič se je rodil 25.4.1978 v Murski Soboti. Osnovno in srednjo šolo je obiskoval v Ljutomeru. Gimnazijo Franca Miklošiča in maturo je izdelal z odličnim uspehom.  
   
Leta 1997 se je vpisal na univerzitetni študij Fakultete za strojništvo v Ljubljani in ga z diplomsko nalogo »Identifikacija dušenja nihajočih sistemov z več prostostnimi stopnjami z uporabo valčne transformacije« v septembru 2001 z odliko predčasno zaključil. Tekom študija je bil v tretjem in četrtem letniku demonstrator pri predmetu *Dinamika in nihanja* ter trikrat dobil priznanje Fakultete za strojništvo za najboljši uspeh v letniku. Ves čas srednješolskega in univerzitetnega izobraževanja je bil Zoisov štipendist. Aktivno govori in piše dva tuja jezika: angleškega in nemškega.  
   
V študijskem letu 2001/2002 se je vpisal na podiplomski študij Fakultete za strojništvo v Ljubljani in v letu 2002 izpolnil pogoje za prehod na neposredni doktorski študij. V letu 2002 se je zaposlil na Fakulteti za strojništvo v Ljubljani kot asistent za mehaniko in vodil vaje pri predmetu *Tehniška mehanika* in pri predmetu *Dinamika*.  
   
V letih 2002-2005 je bil znanstveno-raziskovalno prisoten predvsem na dveh področjih. Prvo področje predstavljajo frekvenčne analize dinamskih sistemov, kjer se je osredotočil predvsem na identifikacijo dušenja z uporabo zvezne valčne transformacije in na zmanjšanje robnega efekta zvezne valčne transformacije. Drugo znanstveno-raziskovalno področje predstavljajo sistemi togih teles s sočasnimi trki, kjer se je osredotočil na splošen popis ravninske dinamike togih teles kompleksnih oblik.  
   
20. oktobra 2005 je uspešno zagovarjal doktorsko delo z naslovom: »Nelinearna in nezvezna dinamika sistema diskretno definiranih togih teles z enostranskimi kontakti«.  
   
V letu 2005 je pridobil štipendijo *Fulbrightovega sklada* in je v akademskem letu 2005/06 gostujoči raziskovalec na *Mechanical Engineering Department, The University of Texas at Austin*, Austin, Texas, US.  
   
Sodeloval je pri petih domačih in treh tujih znanstvenih konferencah. Je soavtor sedmih aplikativnih študij in soavtor devetih izvirnih znanstvenih člankov, objavljenih v mednarodnih revijah s SCI indeksom.